als_Latn dik_Latn sag_Latn
Shalsi me të rinjtë e Pogradecit: Shqipëria që duam, detyrimi ynë ndaj gjeneratës tjetër
Postuar: 07/06/2017 - 09:16
Nga një takim që zhvilloi ditën e djeshme me 200 të rinj e të reja dhe votues për herë të parë të Pogradecit, kandidati për deputet i qarkut Korçë, Eduard Shalsi deklaroi se sfida për ndërtimin e Shqipërisë që duam, është njëkohësisht një detyrim për gjeneratën tjetër. Nga ana tjetër në fjalën e tij, Shalsi ka përmendur disa nga arritjet e qeverisë Rama për të përmirësuar dhe ndryshuar kushtet për rininë shqiptare: “Realizuam reformën në arsim, ku sistemi i konkurrencës i hap dyert maturantëve më të mirë në universitete. Arsimin profesional e kthyem nga një opsion, në një alternativë që garanton punësim nesër dhe patëm sukses: Nga 13.200 nxënës të regjistruar në arsimin profesional në vitin shkollor 2014-2015, në shtator të vitit 2016 janë regjistruar 27.300 nxënës. Prej vitit 2014, lëvrohet një fond që mbështet financiarisht Start Up-et e reja. Nga 2 milionë lekë në 2014-n, fondi është rritur në 9 milionë për 2017-n dhe përfituesit kryesorë janë të rinjtë që aplikojnë me projekte”. Sipas Ministrit për Çështjet Vendore, angazhimi i të rinjve në politikë është një mundësi që ata të jenë bashkë-protagonistë të transformimit të komunitetit të tyre, Pogradecit e Shqipërisë. “Më shumë do të bëjmë, sepse jemi të vetëdijshëm që rinia shqiptare meriton më shumë, për të kanalizuar energjitë, potencialin, aftësitë krijuese”, ka përfunduar Shalsi. Ndërkohë kandidatja për deputete në Qarkun e Tiranës, Vasilika Hysi gjatë një takimi të organizuar me përfaqësues të biznesit të vogël në rrugën ” Myslim Shyri”, i njohu të pranishmit me programin e qeverisjes në një mandat të dytë, si rritja ekonomike 5.5 për qind, krijimi i 220 mijë vende të reja pune, rritja e të ardhurave të disponueshme për popullatën rritja e pagës minimale , ulja e tatim fitimit për prodhimin në teknologjinë e informacionit etj. Ndërsa përfaqësuesit në takim, vlerësuan reformat në fushën e biznesit, formalizmin e ekonomisë, klimën më miqësore, por edhe theksuan nevojën e vazhdimit të përmirësimit të sjelljes ndaj tyre. Ata shprehen mendime dhe sugjerime mjaft të dobishme për vazhdimin e reformave për formalizmin e ekonomisë dhe përmirësimin e klimës për biznesin, thjeshtimin e burokracisë në raportimet mujore, barazinë mes tyre.
/Agjensia e Lajmeve Sot News/
als_Latn hrv_Latn als_Latn als_Latn